Portal: Alternativ behandling

**The Family Hope Center** er en alternativ klinikk i Pennsylvania, USA grunnlagt i 2002 av Matthew Newell.

Family Hope Center tilbyr et behandlingsopplegg til hjerneskadde barn som består av fysisk aktivitet, tilpasset kosthold og rutiner som må følges. Siden etableringen har også mange skandinaviske pasienter oppsøkt behandling ved klinikken. Norske myndigheter har sponset behandling og reise for totalt 133 millioner kroner, og også danske myndigheter gir offentlig støtte til habiliteringsopphold.

Family Hope Center har ikke gjennomført forskning på sin behandlingsmetode. men har hevdet at barn som deltar i deres habiliteringsprogram har 254 % bedre utvikling enn gjennomsnittet. Danske og norske forskere samarbeidet om en studie som ble publisert i 2013, hvor de sammenlignet barn som var blitt behandlet ved klinikken med en kontrollgruppe, og da de ikke fant signifikante forskjeller konkluderte de med at behandlingen ikke hadde effekt. Denne studien, samt to andre små, kontrollerte studier som vurderte andre intensive habiliteringsporgram, ble i 2017 vurdert av Folkehelseinstituttet, da de laget en rapport som vurderte fire ulike intensive habiliteringsprogram for barn og unge med hjerneskade. Fellesnevneren var at ingen av studiene viste økt fysisk eller kognitiv progresjon, men rapporten påpekte også at dokumentasjonsgrunnlaget fra studiene var av svært lav kvalitet. En annen studie publisert i 2012 hvor man sammenlignet utbyttet av behandlingen med kostnadene konkluderte med at så lenge det ikke fantes dokumentasjon for effekten var det ikke tilrådelig for helsevesenet å bruke penger på opphold ved klinikken. Det har særlig vakt reaksjoner at klinikken tilbyr behandling av pasienter med Downs syndrom.

Grunnlegger Newell har ingen medisinsk utdannelse. Klinikkens medisinske direktør Kristin Clague Reihman er lege, men har også utdannelse i alternative behandlingsformer som akupunktur og homøopati. Hun har promotert Miracle Mineral Solution (MMS) som en kur mot borreliose og autisme, og mener at hun helbredet seg selv for kronisk borreliose med MMS.

Referanser
----------

1. ↑  «Fortsatt uenige om veien videre for Olvard». *NRK*. 3. desember 2017.
2. 1 2 3 4  «Norge har brukt 133 millioner kroner på klinikk hvor barn behandles for Downs: – Spinnvilt». *Nettavisen*. 6. februar 2020.
3. ↑  «The effect of interventions based on the programs of The Institutes for the Achievement of Human Potential and Family Hope Center». ResearchGate.
4. ↑  «Uenighet om utenlands-behandling av barn med hjerneskader». *forskning.no*. 14. februar 2018.
5. ↑  «Utenlandske habiliteringsprogram kan ikke dokumentere effekt hos barn og unge med hjerneskade». *Fysioterapeuten*. september 2017.
6. ↑  Folkehelseinstituttet. «Vurdering av fi re intensive habiliteringsprogram for barn og unge med hjerneskade» (PDF).
7. ↑  «Brain Damage Treated with Non Proven Intensive Training 2003-2011: A Norwegian Cost Analysis». ResearchGate.
8. ↑  «Valgfrihet for hvem?». *Tidsskrift for Den norske legeforening*. 18. november 2019.
9. ↑  «Who are the Family Hope Center?». Cork Sceptics.
10. ↑  «Dr. Kristin Reihman MD: Alternative Protocol for Treating Lyme Disease». Natural Awakenings Lehigh Valley.